#### Predkladacia správa

V zmysle zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov (ďalej len „zákon č. 402/2013 Z. z.“) došlo s účinnosťou od 1. januára 2014 k zlúčeniu dvoch regulačných úradov v pôsobnosti Ministerstva dopravy, výstavby a regionálneho rozvoja SR: Telekomunikačný úrad SR a Poštový regulačný úrad a k vzniku nového regulačného úradu: Úrad pre reguláciu elektronických komunikácií a poštových služieb.

Podľa prechodných ustanovení bol v záujme zachovania kontinuity výkonu činností tohto úradu predsedom Národnej rady SR dočasne poverený výkonom funkcie štatutárneho orgánu predseda Telekomunikačného úradu SR Ladislav Mikuš. Jeho funkcia skončí dňom zvolenia prvého predsedu úradu Národnou radou SR.

Vláda Slovenskej republiky na svojom rokovaní dňa 18. decembra 2013 uznesením vlády SR č. 742/2013 súhlasila s návrhom na prvú voľbu Vladimíra Kešjara do funkcie predsedu Úradu pre reguláciu elektronických komunikácií a poštových služieb.

Na základe uvedeného a podľa § 3 ods. 1 a § 13 zákona č. 402/2013 Z. z. predkladám Národnej rade SR návrh na prvú voľbu Vladimíra Kešjara do funkcie predsedu Úradu pre reguláciu elektronických komunikácií a poštových služieb.

Vladimír Kešjar, ktorý do 31. decembra 2013 vykonával funkciu podpredsedu Telekomunikačného úradu SR, spĺňa podmienky výkonu funkcie predsedu ustanovené v § 4 zákona č. 402/2013 Z. z.

Materiál nebol predložený na medzirezortné pripomienkové konanie a nemá finančný, ekonomický, environmentálny vplyv, vplyv na zamestnanosť a na podnikateľské prostredie.

Vzhľadom na ochranu osobnosti a osobných údajov sa v súlade s § 9 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov nesprístupňuje časť materiálu (charakteristika kandidáta).